હરિશંકરે પત્ર પૂરો કર્યો. અમ્માને તો જાણે અલ્લા મળી ગયા. તેમનો આનંદ જોઈને મંદગી અને ઘડપણ પણ નાસી ગયા. તેમણે તો આખ્ખો મહોલ્લો ગજાવી મૂક્યો અને સૌને આનંદ આનંદ થઈ ગયો. હરિશંકર હર્ષાશ્રુ સાથે આનંદના એ જુવાળમાંથી બહાર આવ્યો. અમ્મા ખરેખર બચી ગઈ. જે વૃદ્ધા સાત દિવસ પણ ભાગ્યે જ જીવી શકે એમ હતી તેનામાં હવે સાત વર્ષ સૂધી જીવવાની શક્તિ, શ્રદ્ધા અને ઉમેદનો સંચાર થયો હતો . હરિશંકર એવી કઈ સંજીવની આપી આવ્યો હતો? તેણે એવું તે કેવું અમૃત આપ્યું હતું? સંજીવની? ના, ત્યારે અમૃત? ના, ત્યારે શું? ફક્ત એક પત્ર. પણ કોનો? અબ્બસનો?